(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΓ΄

Παρασκευή 27 Ιανουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 30 Ιανουαρίου 2017, σελ.
3. Συζήτηση επικαίρων ερωτήσεων:
α) Προς τον Υπουργό Εξωτερικών, σχετικά με την προσπάθεια υφαρπαγής ακίνητης περιουσίας Ελλήνων στη Χειμάρρα που εξισούται με ξεριζωμό, σελ.
β) Προς τον Υπουργό Οικονομικών:
i. σχετικά με την έξαρση της παραοικονομίας στην αγορά οίνου λόγω της επίβολης Ειδικού Φόρου Κατανάλωσης (ΕΦΚ), σελ.
ii. σχετικά με την τροποποίηση διατάξεων του ν.2971/2001 "Αιγιαλός, Παραλία και άλλες διατάξεις", σελ.

ΠΡΟΕΔΡΕΥΩΝ ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΜΑΝΑΤΙΔΗΣ Ι. , σελ.
ΚΑΣΑΠΙΔΗΣ Γ. , σελ.
ΚΑΤΣΙΚΗΣ Κ. , σελ.
ΜΙΧΟΣ Ν. , σελ.
ΠΑΠΑΝΑΤΣΙΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΓ΄

Παρασκευή 27 Ιανουαρίου 2017

Αθήνα, σήμερα στις 27 Ιανουαρίου 2017, ημέρα Παρασκευή και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 30 Ιανουαρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 379/23-1-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με την αναθεώρηση των φορολογικών διατάξεων, που αφορούν σε φορολογική αντιμετώπιση ακινήτων εντός περιοχών που έχουν ενταχθεί σε σχέδιο πόλης, αλλά δεν έχει ολοκληρωθεί η πράξη εφαρμογής.

2. Η με αριθμό 386/24-1-2017 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, σχετικά με την κατάχρηση του ονόματος «Μακεδονία» σε αθλητικές οργανώσεις.

3. Η με αριθμό 389/24-1-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 380/23-1-2017 επίκαιρη ερώτηση του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Εξωτερικών, σχετικά με την αποπεράτωση του ελληνικού σχολικού συγκροτήματος στο Μόναχο.

2. Η με αριθμό 387/24-1-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων.

3. Η με αριθμό 356/17-1-2017 επίκαιρη ερώτηση του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Παιδείας Έρευνας και Θρησκευμάτων, σχετικά με την μετονομασία του Τμήματος Διαχείρισης Περιβάλλοντος και Φυσικών Πόρων του Πανεπιστημίου Πατρών, με έδρα το Αγρίνιο, σε Τμήμα Μηχανικών Περιβάλλοντος.

4. Η με αριθμό 321/9-1-2017 επίκαιρη ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς την Υπουργό Πολιτισμού και Αθλητισμού, σχετικά με την αναστολή της επαγγελματικής δραστηριότητας των μελών της Κυβέρνησης.

5. Η με αριθμό 347/16-1-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών, σχετικά με τον εξορθολογισμό των σιδηροδρομικών δρομολογίων Βόλου-Λάρισας και Λάρισας-Θεσσαλονίκης.

6. Η με αριθμό 352/16-1-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με τη διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο.

7. Η με αριθμό 360/17-1-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την κάλυψη των κενών των εκπαιδευτικών στο Γυμνάσιο Μοιρών του Δήμου Φαιστού.

ΑΝΑΦΟΡΑ - ΕΡΩΤΗΣΗ (Άρθρο 130 παράγραφος 5 του Κανονισμού της Βουλής)

Η με αριθμό 115/5-10-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Οικονομικών, σχετικά με τον Ειδικό Φόρο Κατανάλωσης στο κρασί.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η δεύτερη με αριθμό 384/24-1-2017 επίκαιρη ερώτηση πρώτου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. ΝικολάουΜίχου προς τον Υπουργό Εξωτερικών**,** σχετικά με την προσπάθεια υφαρπαγής ακίνητης περιουσίας Ελλήνων στη Χειμάρρα που εξισούται με ξεριζωμό. Θα απαντήσει ο Υφυπουργός Εξωτερικών κ. Ιωάννης Αμανατίδης.

Παρακαλώ, κύριε Μίχο, έχετε τον λόγο για δύο λεπτά.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Κύριε Υπουργέ, τα Τίρανα, τα οποία ανήκουν εμφανώς στη σφαίρα επιρροής της Τουρκίας, αρχίζουν βαθμηδόν να υιοθετούν την πρακτική της Τουρκίας ενάντια στα εθνικά κυριαρχικά δικαιώματα της χώρας μας και ειδικότερα να αμφισβητούν ανεπιφυλάκτως την παρουσία της ελληνικής εθνικής μειονότητας.

Συγκεκριμένα, την 28η Οκτωβρίου ο δήμαρχος Χειμάρρας προέβη ουσιαστικώς σε προσπάθεια εκτοπισμού δεκαεννέα ελληνικών οικογενειών, διά επιστολής-ειδοποιητηρίου, η οποία και έδινε προθεσμία πέντε ημερών για εκκένωση από τις οικίες τους, με το αιτιολογικό ότι επίκειται κατεδάφισή τους λόγω σχεδίου αναπτύξεως του κέντρου της Χειμάρρας. Η επίδοση αυτή έγινε χωρίς να γίνεται αναφορά στο σχετικό νομικό πλαίσιο, ενώ, σύμφωνα με τους άμεσα εμπλεκομένους, η ενέργεια αυτή εντάσσεται στον γενικότερο σχεδιασμό εκδιώξεως των Ελλήνων από τις πατρογονικές του εστίες, εξυπηρετώντας και επιχειρηματικά συμφέροντα.

Και σας ερωτώ: Τι έκβαση είχε τελικώς η απαράδεκτη αυτή απόπειρα ξεριζωμού Ελλήνων από την περιοχή της Χειμάρρας και σε ποιες ενέργειες προτίθεστε να προβείτε, προκειμένου να προασπισθεί σε θεσμικό επίπεδο η μόνιμη διαμονή των ελληνικών οικογενειών στις πατρογονικές τους εστίες και να αποτραπεί διά παντός η εκτόπισή τους;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κύριε Βουλευτά, στη συγκεκριμένη σας ερώτηση είχα απαντήσει και διά ζώσης σε επίκαιρη στον κ. Παππά από το κόμμα σας στις 18 Νοεμβρίου. Αυτό που μπορώ να σας πω –γιατί, απ’ ό,τι καταλαβαίνω, θέλετε την εξέλιξη για το τι υπάρχει πάνω σε αυτό το ζήτημα- είναι ότι προς το παρόν δεν έχει σημειωθεί καμμία περαιτέρω αρνητική εξέλιξη στο προαναφερόμενο θέμα. Για εμάς είναι αυτονόητο ότι παρακολουθούμε στενά όλο το ζήτημα και μέσω των διπλωματικών αρχών μας στη γειτονική χώρα, οι οποίες παραμένουν πάντα στο πλευρό των ομογενών μας.

Εδώ, επιτρέψτε μου να σας πω ότι το αποτέλεσμα όλων αυτών των διπλωματικών προσπαθειών οι οποίες έχουν γίνει είχαν σαν αποτέλεσμα την έκδοση από την Προεδρία του Συμβουλίου Γενικών Υποθέσεων της Ευρωπαϊκής Ένωσης στις 13 Δεκεμβρίου του 2016 κειμένου συμπερασμάτων, στο οποίο διατυπώνεται ρητά και κατηγορηματικά η υποχρέωση της Αλβανίας όπως προστατεύσει μειονοτικά και περιουσιακά δικαιώματα σε ολόκληρη την επικράτειά της, ως μιας εκ των πέντε βασικών προτεραιοτήτων, που χρειάζεται να πληρωθούν, προκειμένου να ξεκινήσουν οι ενταξιακές διαπραγματεύσεις.

Αυτή η εξέλιξη νομίζω ότι έδωσε ηχηρό μήνυμα και κατέστησε σαφές ότι η επιλογή όξυνσης των διμερών σχέσεων της δημιουργίας καταστάσεων που στρέφονται εναντίον της χώρας μας και της ελληνικής εθνικής μειονότητας θα έχει σημαντικό αρνητικό αντίκτυπο και στην ευρωπαϊκή πορεία της χώρας αυτής.

Δεύτερο γεγονός -το οποίο είναι νέο και σ’ αυτό σας ενημερώνω- είναι ότι, απ’ όσο γνωρίζουμε από πληροφορίες, υπάρχει σύσταση από την πλευρά του Αλβανού Συνήγορου του Πολίτη, κ. Τοτοζάνι, διατακτικό της οποίας ζητάει, πρώτον, από τις αλβανικές αρχές τον αυστηρό σεβασμό της νομικής διαδικασίας, που έχει παραβιαστεί όσον αφορά την έγκριση σχεδίου αναπλάσεως της Χειμάρρας, δεύτερον, την αναστολή κάθε περαιτέρω ενέργειας ως προς την εφαρμογή του σχεδίου αναπλάσεως και, τρίτον, τη διενέργεια δημόσιας διαβούλευσης με τη μεγαλύτερη δυνατή διαφάνεια και συμμετοχή ως προς την υλοποίηση κοινών αποφάσεων, αποδεκτών από τους κατοίκους της Χειμάρρας. Στη δευτερολογία μου θα σας πω περισσότερα.

Αυτές είναι οι νεώτερες εξελίξεις πάνω στο θέμα που αναφέρεστε.

Να τονίσω, επίσης, ότι το Υπουργείο Εξωτερικών έχει απαντήσει από την περίοδο εκείνη σε όλα τα ζητήματα και γραπτώς και σε Βουλευτές του κόμματός σας, όπως και σε Βουλευτές από τη Νέα Δημοκρατία, και έκανε ξεκάθαρη τη θέση την οποία έχει η Ελλάδα πάνω στο ζήτημα αυτό.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μίχο, έχετε τον λόγο και πάλι.

**ΝΙΚΟΛΑΟΣ ΜΙΧΟΣ:** Ευχαριστώ.

Έχω και μία ανακοίνωση από τις ανεξάρτητες αλβανικές αρχές που λένε για τον Έντι Ράμα, ότι προσπαθεί παράνομα να αρπάξει την περιουσία των Ελλήνων της Χειμάρρας. Θα το καταθέσω μετά και στα Πρακτικά. Δεν είναι από δική μας ιστοσελίδα, είναι από το pronews.gr, το οποίο δεν έχει καμμία σχέση με τη Χρυσή Αυγή.

Ξέρουμε τι έχει συμβεί στο παρελθόν και με άλλους Πρωθυπουργούς και με τον Μπερίσα για τους Έλληνες της Βορείου Ηπείρου. Δεν πρέπει να ξεχνάμε τον ακραίο εθνικισμό των Αλβανών και πώς βλέπουν τους Έλληνες της Βορείου Ηπείρου, που έχουν κάψει πάρα πολλές φορές την ελληνική σημαία, έχουν χτυπήσει Βορειοηπειρώτες. Δολοφόνησαν τον Γκούμα, γιατί μιλούσε ελληνικά και κάποιους τους ενοχλούσε, ενώ εμείς είμαστε πιο ανεκτικοί στη χώρα μας, βλέποντας Αλβανούς να καίνε ελληνική σημαία και αντί να τους πιάσουμε να τους διώξουμε μαζί με τις οικογένειές τους, να πάνε στη χώρα τους ή όπου αλλού θέλουν, τους ψιλοχαϊδεύουμε λιγάκι.

Μην ξεχνάμε τα επιχειρηματικά συμφέροντα όχι μόνο κάποιων Αλβανών, αλλά κάποιων υποτιθέμενων «φίλων» μας Ευρωπαίων. Δεν θυμάμαι το όνομα μιας κυρίας –δουλεύει και στις Βρυξέλλες- ιταλικής καταγωγής, η οποία ετοιμάζει πολύ μεγάλη επιχείρηση εις βάρος των Βορειοηπειρωτών, θέλοντας να αρπάξει τη γη τους.

Μην ξεχνάμε –και πρέπει να δώσουμε πολλή βάση- ότι η κίνηση αυτή που έκανε την 28η Οκτωβρίου ανήμερα η αλβανική κυβέρνηση δεν ήταν καθόλου τυχαία, όπως δεν πρέπει να ξεχάσουμε τους προγόνους αυτών των ανθρώπων, τους Τσάμηδες, οι οποίοι ήταν με τους Γερμανούς και κατέσφαξαν τότε τους Έλληνες.

Υπάρχει ένα βιβλίο -που πρέπει κι εσείς σαν Κυβέρνηση να τους το υπενθυμίσετε, να τους το πείτε- που λέει «Αλβανία: Αρχαία Ελληνική Γη». Πρέπει αυτοί οι άνθρωποι να μάθουν πού πατάνε, να μάθουν ποιοι είχαν κατοικήσει εκεί, ποιοι ήταν οι πρώτοι άνθρωποι που είχαν πατήσει το πόδι τους εκεί, να μάθουν να σέβονται τους Έλληνες, να μάθουν να σέβονται την Ελλάδα. Γιατί, όταν άνοιξε ο Μπερίσα τις φυλακές και ήρθαν όλα τα υποκείμενα της Αλβανίας, όλοι οι φυλακισμένοι εδώ, τους καλοδεχθήκαμε, που δεν είχα μία στην τσέπη τους και τώρα συνεχίζουν.

Πρέπει, επιτέλους, να καταλάβουν ότι, αν θέλουν να το τραβήξουν έτσι οι Αλβανοί, μία μέρα υπόθεση είναι. Λοιπόν, τους έχουμε δώσει πολλά: Ζουν, έχουν φτιάξει το κράτος τους, από την Ελλάδα. Να μάθουν να σέβονται αυτόν τον τόπο και όχι να είναι συνεχώς στην επίθεση κατά της πατρίδας μας.

Ευελπιστώ μία μέρα να γιορτάσουμε κι εδώ, στο ελληνικό Κοινοβούλιο, και τη γενοκτονία των Ποντίων.

Σας ευχαριστώ.

(Στο σημείο αυτό ο Βουλευτής κ. Νικόλαος Μίχος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υφυπουργός Εξωτερικών κ. Ιωάννης Αμανατίδης.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Θα ξεκινήσω με το τελευταίο. Όσον αφορά τη γενοκτονία των Ποντίων, έχει αναγνωριστεί με απόφαση της Βουλής, και μάλιστα πέρσι για πρώτη φορά έγινε ειδική συνεδρίαση στη Βουλή, στην οποία μίλησαν όλοι οι πολιτικοί και εγώ προσωπικά. Το θυμάμαι. Οπότε νομίζω ότι το ελληνικό Κοινοβούλιο έχει δείξει την απαραίτητη ευαισθησία απέναντι στην τιμή της Ημέρας Μνήμης Γενοκτονίας των Ποντίων.

Θα επιμείνω στο θέμα αυτό, της Χειμάρρας, ότι έχει ενταχθεί το ζήτημα αυτό στο πλαίσιο της ευρωπαϊκής πορείας της Αλβανίας. Οι μεταρρυθμίσεις στον τομέα της δικαιοσύνης, προστασία ανθρωπίνων και μειονοτικών δικαιωμάτων, περιλαμβανομένου και του περιουσιακού**,** είναι δύο από τις πέντε καίριες προτεραιότητες που έχουν τεθεί στα Τίρανα σαν προϋποθέσεις για την εξέταση της έναρξης των διαπραγματεύσεων με την Ευρωπαϊκή Ένωση. Βέβαια, όλα αυτά αξιολογούνται και για εμάς αποτελούν πρόκριμα για την περαιτέρω συνέχιση της ευρωπαϊκής ενταξιακής πορείας της Αλβανίας.

Όλες οι ενέργειες που έχουμε κάνει από την αρχή που προέκυψε το ζήτημα, δηλαδή με τις ανακοινώσεις, με το διάβημα στον εδώ Πρέσβη, με την ενημέρωση των εταίρων μας στην Ευρωπαϊκή Ένωση, συμπεριλαμβανομένου και του κ. Χαν αλλά και της Αντιπροέδρου της Ευρωπαϊκής Επιτροπής και υψηλής εκπροσώπου, της κ. Μογκερίνι, ενημέρωση στο Συμβούλιο Εξωτερικών Υποθέσεων, όλα αυτά έφεραν τα δύο αποτελέσματα τα οποία σας είπα και τα οποία θεωρώ ότι είναι κατόρθωμα της ελληνικής εξωτερικής πολιτικής.

Θα συνεχίσουμε στην ίδια γραμμή και θα κάνουμε όλες τις απαραίτητες ενέργειες, έτσι ώστε να μην υπάρξουν περαιτέρω αρνητικές εξελίξεις.

Θα μου επιτρέψετε, κύριε Πρόεδρε, επειδή σήμερα η ελληνική Βουλή θα αποτίσει φόρο τιμής στη μνήμη των εκατομμυρίων Εβραίων που εξολοθρεύθηκαν στα ναζιστικά στρατόπεδα, να πω κι εγώ ότι αποδίδουμε μεγάλη σημασία στην κατηγορηματική καταδίκη του αντισημιτισμού. Καταβάλλουμε συστηματικές προσπάθειες, ως ελληνική πολιτεία, για την καταπολέμηση των κρουσμάτων μισαλλοδοξίας και ρατσισμού και εργαζόμαστε συστηματικά για την αποκατάσταση των ιστορικών αδικιών σε βάρος της ελληνικής εβραϊκής κοινότητας και τη θεσμική κατοχύρωση του σεβασμού της μνήμης του Ολοκαυτώματος.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο Γενικός Γραμματέας της Κυβέρνησης, ο κ. Καλογήρου, πληροφορεί τη Βουλή ότι δεν θα συζητηθούν δέκα επίκαιρες ερωτήσεις Βουλευτών για διάφορους λόγους.

Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι ακόλουθες ερωτήσεις:

Η πέμπτη με αριθμό 382/23-1-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών, σχετικά με το σχέδιο αποδυνάμωσης της Αστυνομικής και Πυροσβεστικής Δύναμης της Μακεδονίας, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Η δέκατη με αριθμό 319/9-1-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Εσωτερικών, σχετικά με την υποβάθμιση-κατάργηση του Τμήματος Συνοριακής Φύλαξης Τυχερού στον Νομό Έβρου, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Επίσης, η με αριθμό 8/3-10-2016 ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, σχετικά με ξυλοδαρμούς και χημικά που μας διδάσκει η Κυβέρνηση τι σημαίνει Δημοκρατία, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα. Αιτία: ανειλημμένες υποχρεώσεις.

Ομοίως, η πρώτη με αριθμό 378/23-1-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας Καραμανλή προς την Υπουργό Πολιτισμού και Αθλητισμού, σχετικά με την προσωρινή διοικούσα επιτροπή στο ελληνικό ποδόσφαιρο, δεν θα συζητηθεί λόγω κωλύματος του Υφυπουργού Αθλητισμού, κ. Βασιλειάδη. Αιτία: θα βρίσκεται εκτός Αθηνών.

Η ένατη με αριθμό 328/10-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Έρευνας και Θρησκευμάτων, σχετικά με την εκπαίδευση των προσφυγόπουλων, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων, κ. Γαβρόγλου. Αιτία: ανειλημμένες υποχρεώσεις.

Ομοίως, η έκτη με αριθμό 358/17-1-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού, δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων, κ. Αποστόλου.

Η έβδομη με αριθμό 351/16-1-2017 επίκαιρη ερώτηση δεύτερου κύκλου του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων, σχετικά με την κατάργηση της ΠΟΠ ελιάς Καλαμάτας, δεν θα συζητηθεί λόγω κωλύματος του Υπουργού, κ. Αποστόλου.

Η όγδοη με αριθμό 348/16-1-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για τη βιντζότρατα που θέτει σε άμεσο κίνδυνο τη βιωσιμότητα των ελληνικών θαλασσών, δεν θα συζητηθεί λόγω κωλύματος του Υπουργού, κ. Αποστόλου. Αιτία: φόρτος εργασίας.

Επίσης, η τέταρτη με αριθμό 390/24-1-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας, σχετικά με τη μείωση δαπανών στην ειδική αγωγή για την εξειδικευμένη εκπαίδευση – «θεραπεία», δεν θα συζητηθεί λόγω κωλύματος του Αναπληρωτή Υπουργού Υγείας, κ. Πολάκη.

Η πέμπτη με αριθμό 344/16-1-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Υγείας, σχετικά με τη δυσαρέσκεια των πολιτών με τον ΕΟΠΥΥ και τη Δημόσια Φροντίδα Υγείας, δεν θα συζητηθεί λόγω κωλύματος του Αναπληρωτή Υπουργού Υγείας, κ. Πολάκη. Αιτία: ανειλημμένες υποχρεώσεις.

Επίσης, η τρίτη με αριθμό 388/24-1-2017 επίκαιρη ερώτηση δεύτερου κύκλου Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την οριστική και δίκαιη ρύθμιση των εμφαινομένων οφειλών των επιχειρήσεων ενοικιαζόμενων αυτοκινήτων που αφορούν την περίοδο πριν το 2007, δεν θα συζητηθεί λόγω αναρμοδιότητας. Αρμόδια Υπουργεία είναι τα Υπουργεία Υποδομών και Μεταφορών και το Υπουργείο Εσωτερικών.

Προχωρούμε στην πρώτη με αριθμό 377/23-1-2017 επίκαιρη ερώτηση πρώτου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Οικονομικών, σχετικά με την έξαρση της παραοικονομίας στην αγορά οίνου λόγω της επιβολής Ειδικού Φόρου Κατανάλωσης (ΕΦΚ). Θα απαντήσει η Υφυπουργός Οικονομικών κ. Αικατερίνη Παπανάτσιου.

Τον λόγο έχει ο κ. Κασαπίδης.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Κυρία Υπουργέ, έναν χρόνο μετά την επιβολή του μέτρου του Ειδικού Φόρου Κατανάλωσης στο κρασί από το αποτέλεσμα της εφαρμογής του μέτρου κρίνεται ότι είναι αναποτελεσματικό. Κυριολεκτικά έχει αποτύχει εντελώς το μέτρο αυτό, δεδομένου ότι οι προσδοκίες για κάποια έσοδα από το ελληνικό δημόσιο έχουν πέσει εντελώς έξω. Υπολογίζατε περίπου 100 με 120 εκατομμύρια ευρώ, αλλά ούτε 20, λένε οι τελευταίες πληροφορίες, δεν έχουν εισπραχθεί μέχρι στιγμής, έναν χρόνο μετά την εφαρμογή του μέτρου. Μάλιστα, για πιο ακριβή στοιχεία, σε τελευταία απάντηση ερώτησής μας από το Υπουργείο σας μάς είπατε ότι το πρώτο εννεάμηνο εισπράχθηκαν περίπου 16 εκατομμύρια ευρώ.

Ωστόσο, η ανησυχία και η αναστάτωση που έχει προκαλέσει το μέτρο στον κλάδο είναι κυριολεκτικά πρωτοφανής. Δεν μπορούν οι οινοποιοί να βγάλουν άκρη μόνο με τη γραφειοκρατική διαδικασία που απαιτείται για την εφαρμογή του συγκεκριμένου μέτρου, πολύ δε περισσότερο η κατάσταση που επικρατεί στην αγορά έχει ξεφύγει από κάθε έλεγχο. Λέγεται και αποτυπώνεται με στοιχεία ότι περίπου το 65% του οίνου που διακινείται την τελευταία διετία στην αγορά διακινείται στη μαύρη αγορά. Αυτό καταλαβαίνετε ότι συμπαρασύρει στη μαύρη τρύπα, θα λέγαμε, και τις υγιείς επιχειρήσεις που προσπαθούν να κρατηθούν σε αντίξοες οικονομικά συνθήκες, αλλά και σε αυτόν τον αθέμιτο ανταγωνισμό.

Κυρία Υπουργέ, το ερώτημα που τίθεται είναι ξεκάθαρο: Είστε διατεθειμένοι να πάρετε πίσω αυτό το μέτρο;

Δεύτερο ερώτημα: Πώς προτίθεστε να ελέγξετε αυτό το τεράστιο φαινόμενο της παραοικονομίας, που κυριολεκτικά κινδυνεύει να τινάξει στον αέρα τον κλάδο αυτόν, ο οποίος εδώ και αρκετά χρόνια έχει οργανωθεί αρκετά καλά με σημαντικές επενδύσεις, με σπουδαίες επιχειρήσεις, με παρουσία στο εξωτερικό, με δεκάδες χιλιάδες θέσεων εργασίας και όλα αυτά κινδυνεύουν και εξαιτίας αυτής της επιβολής του μέτρου;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει η κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, κύριε Κασαπίδη, η επιβολή του Ειδικού Φόρου Κατανάλωσης στο κρασί επιλέχθηκε σαν αναγκαίο μέτρο στο πλαίσιο της σύμβασης οικονομικής ενίσχυσης της χώρας από τον Ευρωπαϊκό Μηχανισμό Σταθερότητας, με στόχο την αναστολή εφαρμογής του ΦΠΑ στις υπηρεσίες ιδιωτικής εκπαίδευσης.

Ο καθορισθείς συντελεστής 20 ευρώ ανά εκατόλιτρο τελικού προϊόντος διαμορφώθηκε στο πλαίσιο επίτευξης των δημοσιονομικών στόχων της χώρας και της ενίσχυσης των δημοσίων εσόδων, λόγω των έκτακτων αναγκών της ελληνικής οικονομίας.

Όπως είναι γνωστό σε όλους, η λήψη των δημοσιονομικών μέτρων γίνεται πάντα με τη στάθμιση των εκάστοτε δεδομένων συνθηκών και λαμβάνοντας υπ’ όψιν τα στοιχεία που είναι διαθέσιμα κατά τη στιγμή της λήψης τους. Καταθέτω στα Πρακτικά σχετικό έγγραφο της Διεύθυνσης Φορολογικής Πολιτικής.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το μέτρο της επιβολής του φόρου στο κρασί κατά το πρώτο έτος της εφαρμογής του απέδωσε ένα σημαντικό ποσό εσόδων χωρίς, όμως, να καλύψει πλήρως της δημοσιονομική απαίτηση που είχαμε απ’ αυτό. Στο πλαίσιο αυτό, έχει ήδη εισαχθεί στην κυβερνητική ατζέντα η επεξεργασία της σκοπιμότητας διατήρησης του μέτρου όπως έχει ή η τροποποίησή του ή ακόμη και η κατάργησή του, εφόσον επιτραπεί από την παρούσα δημοσιονομική κατάσταση ή εφ’ όσον επιλεγεί κάποια άλλη εναλλακτική πηγή για τα απαιτούμενα έσοδα. Με άλλα λόγια, πρέπει να βρεθούν τα ισοδύναμα, προκειμένου να προωθηθεί τυχόν τροποποίηση ή κατάργηση του εν λόγω μέτρου. Γενικά είναι στην πρόθεση της Κυβέρνησης και εξετάζεται η κατάργηση του Ειδικού Φόρου Κατανάλωσης στο κρασί.

Όσον αφορά το δεύτερο ερώτημα ήδη από τις 4-8-2016 εκδόθηκε σχετικά εγκύκλιος-διαταγή του τότε Γενικού Γραμματέα Δημοσίων Εσόδων με την οποία δόθηκαν οδηγίες για τον προγραμματισμό ελέγχων στην παραγωγή, διακίνηση και διάθεση του κρασιού και των λοιπών ποτών που παρασκευάζονται με ζύμωση πλην του κρασιού και της μπύρας.

Από το γραφείο του τότε Αναπληρωτή Υπουργού Οικονομικών είχε σταλεί ήδη από τον Αύγουστο σχετικό εμπιστευτικό έγγραφο προς τη Γενική Γραμματεία Δημοσίων Εσόδων και την Ειδική Γραμματεία Σώματος Δίωξης Οικονομικού Εγκλήματος για άμεση ενεργοποίηση όλων των ελεγκτικών μηχανισμών, προκειμένου η σχετική νομοθετική πρωτοβουλία για επιβολή ειδικού φόρου κατανάλωσης στο κρασί να έχει τα επιθυμητά αποτελέσματα.

Από όλες τις υπηρεσίες, της νυν Ανεξάρτητης Αρχής Δημοσίων Εσόδων αλλά και της Ειδικής Γραμματείας του ΣΔΟΕ, εκπονήθηκαν επιχειρησιακά σχέδια, στα οποία εντάχθηκαν οι έλεγχοι περί εφαρμογής της νομοθεσίας για τη φορολογία του κρασιού και διενεργούνται σχετικοί έλεγχοι στους χώρους παραγωγής των προϊόντων, στα σημεία διάθεσης του τελικού προϊόντος, στις λαϊκές αγορές, στα σημεία κατανάλωσης αλκοολούχων ποτών, σε διαδικτυακές πωλήσεις, καθώς επίσης και στα μεταφορικά μέσα.

Καταθέτω για τα Πρακτικά τέσσερα έγγραφα της συγκεκριμένης Διεύθυνσης Ειδικού Φόρου Κατανάλωσης και ΦΠΑ, της Διεύθυνσης Στρατηγικής Τελωνειακών Ελέγχων και Παραβάσεων, της Διεύθυνσης Προγραμματισμού και Αξιολόγησης Ελέγχων και Ερευνών, της ΑΑΔΕ και της Ειδικής Γραμματείας του ΣΔΟΕ.

(Στο σημείο αυτό η Υφυπουργός Οικονομικών κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην κατηγορία ελέγχων δίωξης των τελωνειακών αρχών κατά το 2016 το 11% περίπου του συνόλου αυτών διενεργήθηκε στην κατηγορία διακίνησης οινοπνευματωδών ποτών, υπογραμμίζοντας με αυτόν τον τρόπο την υψηλή προτεραιότητα καταπολέμησης του αντίστοιχου λαθρεμπορίου.

Αποτέλεσμα των ελέγχων ήταν ο εντοπισμός και η κατάσχεση αλκοολούχων όπως στην κατηγορία κατάσχεσης λίτρων κρασιού το πλήθος αυτών ανήλθε περίπου στο 9% έναντι του συνόλου των κατασχεμένων λίτρων αλκοολούχων προϊόντων. Καταθέτω σχετικό έγγραφο της Διεύθυνσης Στρατηγικού Σχεδιασμού της ΑΑΔΕ..

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πιο συγκεκριμένα, για το 2016 μόνο από την Τελωνειακή Υπηρεσία διενεργήθηκαν εννιακόσιοι ενενήντα οκτώ έλεγχοι στην παραγωγή, διακίνηση και διάθεση οίνου, κατά τους οποίους διαπιστώθηκαν σαράντα τέσσερις παραβάσεις και κατασχέθηκαν είκοσι μία χιλιάδες τετρακόσια τέσσερα λίτρα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κασαπίδη, έχετε τον λόγο.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Χαιρετίζουμε ως Νέα Δημοκρατία, κυρία Υπουργέ, διερμηνεύοντας και τα αισθήματα των αμπελοπαραγωγών και των οινοποιών στη χώρα, την πρόθεση τουλάχιστον της Κυβέρνησης να επανεξετάσει αυτό το μέτρο. Μακάρι, να καταργήσετε αυτό το μέτρο, διότι δεν χωρά καμμία αμφισβήτηση ότι είναι εντελώς αναποτελεσματικό και δημιουργεί πολύ περισσότερα προβλήματα.

Σας παροτρύνουμε –άλλωστε και ο Πρόεδρός μας έχει αναδείξει αυτό το θέμα- να καταργηθεί αυτό το μέτρο. Και αν ψάχνετε για κάποια ισοδύναμα, η Νέα Δημοκρατία έχει καταθέσει δέσμη ισοδυνάμων μέτρων, που μπορείτε κάποια απ’ αυτά να τα επιλέξετε και να τα υλοποιήσετε σαν υποκατάστατα του μέτρου του Ειδικού Φόρου Κατανάλωσης.

Ωστόσο, εγώ θα ήθελα να επισημάνω κάποια πράγματα, τα οποία σας είχαν γνωστοποιηθεί από τις 10 Ιουνίου 2016 από φορείς των αμπελο-οινοπαραγωγών της χώρας μας, αλλά, απ’ ό,τι φαίνεται, τα αντανακλαστικά του Υπουργείου και της Κυβέρνησης δεν ήταν τα κατάλληλα.

Μας είπατε ότι έγιναν κάποιοι έλεγχοι. Και αυτό το χαιρετίζουμε. Ωστόσο, η απάντηση στις 3.11.2016, δηλαδή πριν από δυο μήνες, του προκατόχου σας κ. Αλεξιάδη αναφέρει ότι μέχρι στιγμής η διαπιστωθείσα παραβατικότητα σε θέματα παραοικονομίας, που σας ανέφερα, ήδη έχει ξεπεράσει το 60% στην ελληνική αγορά και κυμαίνεται περίπου από 7% έως 12%. Αυτά είναι στοιχεία της Διεύθυνσης Προγραμματισμού και Αξιολόγησης Ελέγχων και Ερευνών του Υπουργείου σας. Αυτό σημαίνει ότι και εδώ πρέπει να ενταθούν οι έλεγχοι.

Θα σας καταθέσω κάποιες συγκεκριμένες προτάσεις προς διευκόλυνση του έργου σας. Άλλωστε, γνωρίζετε από αγροτική οικονομία, γνωρίζετε ότι δεν είναι διασυνδεδεμένες οι βάσεις του Υπουργείου Αγροτικής Ανάπτυξης με αυτές του Υπουργείου σας. Δεν είναι διασυνδεδεμένες οι βάσεις του ΟΣΔΕ, οι βάσεις του ΕΛΓΑ, οι βάσεις των δηλώσεων παραγωγής και των δηλώσεων συγκομιδής που κάνουν οι αμπελουργοί και οι οινοποιοί στη χώρα. Είναι ηλεκτρονικές πλέον αυτές οι βάσεις και μπορούν να διασταυρωθούν με τις αντίστοιχες βάσεις των φορολογικών δηλώσεων και των ελέγχων του Υπουργείου σας, ώστε αυτόματα να εξυγιανθεί κατάτι αυτός ο κλάδος.

Ακόμη περισσότερο όμως, κυρία Υπουργέ, έχει αξία να εξετάσετε πολύ αναλυτικά αυτά τα στοιχεία, που προφανώς έχετε και εσείς στη διάθεσή σας γιατί αυτά τα στοιχεία μας τα έδωσαν οι εκπρόσωποι των αμπελουργών.

Από τις εκατόν εξήντα χιλιάδες περίπου εκμεταλλεύσεις της χώρας, δηλώνουν νόμιμα τη συγκομιδή τους, μόλις οι είκοσι έξι χιλιάδες. Αν οι πενήντα χιλιάδες δεν έχουν την υποχρέωση να το δηλώσουν, οι υπόλοιπες δεν το δηλώνουν. Δηλαδή, μια στις πέντε εκμεταλλεύσεις κάνουν νόμιμη δήλωση συγκομιδής.

Επίσης, από τον συνολικό όγκο παραγωγής του οίνου στη χώρα μας, όπως είπα, περίπου το 65% δεν δηλώνεται. Αν αυτό αποτιμηθεί σε όγκο παραγωγής, είναι περίπου 549 εκατομμύρια λίτρα οίνου που δεν δηλώνονται, όπως οφείλουν να δηλώσουν οι οινοποιοί. Κι αυτό γίνεται κυριολεκτικά από ανθρώπους, που είναι απατεώνες, για να το πούμε με το όνομά τους.

Εάν μπορέσετε να ελέγξετε αυτήν την παράνομη διακίνηση με μια αποτίμηση της αξίας αυτού του όγκου της λαθραίας διακίνησης με 1 ευρώ το λίτρο, καταλαβαίνετε ότι βγαίνουν αρκετά ποσά, τα οποία αυξάνουν τον τζίρο του κλάδου και επ’ αυτών με τη φορολογία των επιχειρήσεων με ένα 29%, που ισχύει σήμερα και καταλαβαίνετε τι έσοδα μπορείτε να κάνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, με το εξής: Με την εφαρμογή του μέτρου αυτού υπονομεύεται και η αναπτυξιακή προοπτική του κλάδου, δεδομένου ότι η χώρα έχει κερδίσει, ας το πούμε, μια επιτυχία, κάθε χρόνο 1% επί του συνολικού αριθμού των στρεμμάτων να κάνει νέες φυτεύσεις ποσόστωση από την Ευρωπαϊκή Ένωση, δηλαδή κάθε χρόνο για τα επόμενα δεκαπέντε χρόνια, έξι χιλιάδες στρέμματα μπορούν να φυτεύουν Έλληνες παραγωγοί, που ενδιαφέρονται να μπουν στην αμπελουργία.

Καταλαβαίνετε ότι αν καταστρωθεί ένα επιχειρησιακό σχέδιο δεκαετίας, θα πρέπει να γίνει ένας σωστός προγραμματισμός για εξήντα νέες χιλιάδες φυτεύσεις στη χώρα και αυτό σηματοδοτεί αναπτυξιακή προοπτική, θέσεις εργασίας, παραγόμενο πλούτο, που πρέπει να θεμελιωθεί, όμως, σε μια σωστά θεμελιωμένη παραγωγική βάση, που θα πρέπει να ελέγχεται και να προγραμματίζεται σωστά, σε συνεργασία με το Υπουργείο και με τους αμπελουργούς.

Αυτό οφείλετε να το κάνετε, αφού προηγουμένως, όμως, καταργήσετε τον ειδικό φόρο και βάλετε μια τάξη σ’ αυτόν τον κλάδο που, ναι μεν, τον πήρατε σε μια κατάσταση που είχε αρκετά προβλήματα, αλλά δυστυχώς εδώ και δυο χρόνια αυτά τα προβλήματα έχουν επιδεινωθεί, κυρία Υπουργέ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε συνάδελφε.

Η κυρία Υπουργός έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Αρκετά από τα θέματα, είναι θέματα του Υπουργείου Αγροτικής Ανάπτυξης, με το οποίο βέβαια, εμείς βρισκόμαστε σε συνεχή συνεργασία και νομίζω ότι όλα αυτά τα ζητήματα μπορούμε να τα δούμε από κοινού. Από εκεί και πέρα, βέβαια, όσον αφορά τις δηλώσεις του ΟΣΔΕ και του Υπουργείου Οικονομικών, υπάρχει διασύνδεση στο ΟΠΕΚΕΠΕ, έρχονται στοιχεία από τον ΟΠΕΚΕΠΕ στο Υπουργείο Οικονομικών και μπορούν να γίνουν διασταυρώσεις. Τώρα έχουμε και πιο πολλές δυνατότητες. Είναι μέσα στα πλαίσια των ελέγχων που γίνονται από το Υπουργείο Οικονομικών.

Για το κομμάτι του ελέγχου. Με το άρθρο 58 του ν.4410/2016 τροποποίηση του Εθνικού Τελωνειακού Κώδικα και άλλες διατάξεις, διευρύνθηκε ο αριθμός των αρμοδίων υπηρεσιών για τον έλεγχο εφαρμογής των διατάξεων του ν.4177/2013 με τη συμπερίληψη σ’ αυτές και της Ειδικής Γραμματείας του Σώματος Δίωξης Οικονομικού Εγκλήματος του παλιού ΣΔΟΕ, που παραμένει στις υπηρεσίες του Υπουργείου Οικονομικών. Κατ’ αυτόν τον τρόπο, αξιοποιείται η συσσωρευμένη ελεγκτική εμπειρία του ΣΔΟΕ και ενισχύεται περαιτέρω ο έλεγχος άσκησης εμπορίας και διακίνησης προϊόντων και παροχής υπηρεσιών.

Στο πλαίσιο των ανωτέρω, η Υπηρεσία μας συμμετέχει σε κοινές επιχειρήσεις με άλλες διωκτικές αρχές ή συναρμόδιους φορείς για την αποτελεσματικότερη αντιμετώπιση του παραεμπορίου. Ανταλλάσσει πληροφορίες και στοιχεία και συμμετέχει σε κοινές επιχειρήσεις με θεσμοθετημένα όργανα της Ευρωπαϊκής Ένωσης, καθώς και σε διεθνείς οργανισμούς -Europol και Interpol- με κοινό αντικείμενο δράσης, ανταλλάσσοντας πληροφορίες και στοιχεία, που έχουν σχέση με τα σχετικά θέματα.

Επίσης, συμμετέχει στο συντονιστικό κέντρο αντιμετώπισης παρεμπορίου που συγκροτήθηκε με το άρθρο 40 του ν.4155/2013, υπό την αιγίδα του Υπουργείου Ανάπτυξης, Γενικής Γραμματείας Εμπορίου σαν συλλογικό όργανο για την αποτελεσματικότερη αντιμετώπιση του παρεμπορίου.

Τέλος, η Κυβέρνηση προχωράει στη σύσταση του συντονιστικού επιχειρησιακού κέντρου για την καταπολέμηση της λαθρεμπορίας προϊόντων, που υπόκεινται σε ειδικό φόρο κατανάλωσης, καύσιμα, καπνικά και αλκοολούχα, το οποίο στελεχώνεται αυτήν την περίοδο με υπαλλήλους από όλες τις ελεγκτικές υπηρεσίες και αναμένεται να έχει σημαντικά αποτελέσματα στη μάχη ενάντια στο λαθρεμπόριο.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, θα ήθελα να προσθέσω ότι δεν θα συζητηθούν άλλες δύο ερωτήσεις:

H τρίτη με αριθμό 375/23-1-2017 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρου Παπαθεοδώρου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την ανάγκη προστασίας του κύρους της δικαιοσύνης από αντισυνταγματικές πρωτοβουλίες, δεν θα συζητηθεί λόγω απουσίας του αρμόδιου Υπουργού στο εξωτερικό.

Και η δεύτερη με αριθμό 385/24-1-2017 επίκαιρη ερώτηση δεύτερου κύκλου του Βουλευτή Β’ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με την απόδοση λογαριασμού των Ολυμπιακών Αγώνων, δεν θα συζητηθεί λόγω απουσίας του αρμόδιου Υπουργού στο εξωτερικό.

Απουσιάζει ο κ. Κοντονής και ο κ. Χουλιαράκης στο εξωτερικό.

Προχωρούμε στην επόμενη, την τέταρτη με αριθμό 383/24-1-2017 επίκαιρη ερώτηση πρώτου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Οικονομικών, σχετικά με την τροποποίηση διατάξεων του ν.2971/2001 «Αιγιαλός, Παραλία και άλλες διατάξεις».

Κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρία Υπουργέ, ο ν.2971/2001, όπως αποτυπώνεται και αφορά αιγιαλό, παραλία και άλλες διατάξεις -έγινε δε ΦΕΚ στις 19-12-2001 και έλαβε αριθμό 285-, είναι ο νόμος, ο οποίος προβλέπει τον τρόπο καθορισμού του αιγιαλού και του παλαιού αιγιαλού. Επίσης, προβλέπει και τη δυνατότητα υποβολής ενστάσεων, από πλευράς των διοικουμένων, σε περίπτωση που αυτοί διαφωνούν με τα οριζόμενα κάθε φορά στις σχετικές αποφάσεις.

Η διάταξη αυτή κατά την εφαρμογή της δεν παρήγαγε τα αναμενόμενα αποτελέσματα και αυτό, διότι σε περιπτώσεις επανακαθορισμού του παλαιού αιγιαλού, σύμφωνα με τις παραγράφους 9 και 10 του άρθρου 5 του παραπάνω νόμου οι υποβαλλόμενες προσφυγές κρίνονται από τα ίδια πρόσωπα, που εξέδωσαν την αρχική απόφαση, τα οποία είναι φυσικό να εμμένουν στην αρχική τους κρίση και δύσκολα έρχονται σε αντίθεση με αυτήν.

Για λόγους προστατευόμενης δικαιοσύνης, θα πρέπει να κριθεί αναγκαία η τροποποίηση της ισχύουσας διάταξης και ο επανέλεγχος να πραγματοποιείται από δευτεροβάθμια επιτροπή, αποτελούμενη από πρόσωπα που δεν συμμετείχαν στην αρχική κρίση, δεδομένου πως καθένας δικαιούται μιας δεύτερης ευκαιρίας, η οποία, όμως, θα παρέχει εχέγγυα αμερόληπτης κρίσης, που διασφαλίζεται με τη συμμετοχή διαφορετικών προσώπων στη λήψη αποφάσεων πρώτου και δεύτερου βαθμού.

Μετά ταύτα, ερωτάστε κυρία Υπουργέ: Τι πρόκειται να πράξετε σχετικά με την αναγκαιότητα τροποποίησης της παραπάνω διάταξης, ώστε οι πολίτες να αισθάνονται ασφαλείς από ενδεχόμενα φαινόμενα καταχρηστικής διοίκησης και προστατευόμενοι από περιπτώσεις μεροληπτικής κρίσης;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ας ξεκινήσουμε, λοιπόν, επί της διαδικασίας. Σύμφωνα με την κείμενη νομοθεσία, άρθρο 3 του ν.971/2001, ο καθορισμός των ορίων του αιγιαλού, της παραλίας και του παλαιού αιγιαλού γίνεται από επιτροπή, η οποία συγκροτείται σε επίπεδο νομού με απόφαση του Υπουργού Οικονομικών και αποτελείται από τον Προϊστάμενο της Κτηματικής Υπηρεσίας ως Πρόεδρο, έναν μηχανικό της Κτηματικής Υπηρεσίας με ειδικότητα τοπογράφου ή πολιτικού μηχανικού και αν δεν υπάρχει, έναν τεχνολόγο-τοπογράφο μηχανικό, ενώ σε περίπτωση που η Κτηματική Υπηρεσία δεν διαθέτει μηχανικό των ανωτέρω ειδικοτήτων, συμμετέχει στην επιτροπή μηχανικός της Τεχνικής Υπηρεσίας Δήμων και Κοινοτήτων ή άλλης Υπηρεσίας του δημοσίου, τον αρμόδιο λιμενάρχη, τον Διευθυντή της Διεύθυνσης Πολεοδομίας της Νομαρχιακής Αυτοδιοίκησης, τον Διευθυντή Χωροταξίας και Περιβάλλοντος Γενικής Γραμματείας της Περιφέρειας.

Σε εξαιρετικές περιπτώσεις, μετά από εκτίμηση των πραγματικών περιστατικών, ο Υπουργός Οικονομικών δύναται να συστήσει και δεύτερη επιτροπή. Γραμματέας της επιτροπής ορίζεται υπάλληλος της κτηματικής υπηρεσίας.

Από τα ανωτέρω προκύπτει ότι η προβλεπόμενη επιτροπή αποτελείται από πρόσωπα εγνωσμένου κύρους και υψηλής τεχνικής κατάρτισης. Εν συνεχεία, οι προτάσεις των κτηματικών υπηρεσιών υποβάλλονται στις κατά τόπους αρμόδιες επιτροπές, οι οποίες αποφαίνονται για την αποδοχή τους. Τα υπόβαθρα με την προτεινόμενη οριογραμμή ή τεχνική έκθεση και οι εκθέσεις των επιτροπών αποστέλλονται απευθείας στους αρμόδιους κατά τόπους Γενικούς Γραμματείς των αποκεντρωμένων διοικήσεων για την έκδοση απόφασης επικύρωσης της οριστικής οριογραμμής Αιγιαλού στην περιφέρεια αρμοδιότητάς τους.

Μετά το πέρας της ως άνω διαδικασίας, ο φάκελος επιστρέφεται στην αρμόδια κτηματική υπηρεσία. Η απόφαση καθορισμού της οριστικής οριογραμμής αιγιαλού δημοσιεύεται στην Εφημερίδα της Κυβέρνησης και επέχει θέση μεταγραφής στα βιβλία μεταγραφών.

Επίσης, οι ανωτέρω αποφάσεις σχετικά με τα τεχνικά στοιχεία και τα υπόβαθρα αναρτώνται μόνιμα στην ιστοσελίδα του Υπουργείου Οικονομικών για ενημέρωση του κοινού και σχετική ανακοίνωση για την ανάρτηση τοιχοκολλάται στους χώρους ανακοινώσεων των αποκεντρωμένων διοικήσεων, των περιφερειών και των παράκτιων Δήμων. Αν εξαιρεθούν από την ανάρτηση για λόγους εθνικής ασφάλειας συγκεκριμένα υπόβαθρα, οι έχοντες έννομο συμφέρον μπορούν να λαμβάνουν γνώση της οριστικής οριογραμμής από την αρμόδια κτηματική υπηρεσία.

Σημαντικό ρόλο παίζουν τα αντικειμενικά στοιχεία βάσει των οποίων διαμορφώνεται η τελική κρίση της επιτροπής, η οποία λαμβάνει υπ’ όψιν της ύστερα από αυτοψία, τις φυσικές και λοιπές ενδείξεις που επηρεάζουν το πλάτος του αιγιαλού και της παραλίας.

Ενδεικτικά, λοιπόν, τα στοιχεία καθορισμού του αιγιαλού και της παραλίας είναι: η γεωμορφολογία του εδάφους αναφορικά με κατηγορίες υψηλών και χαμηλών ακτών, η σύστασή του, καθώς και το φυσικό όριο βλάστησης, η ύπαρξη, τα όρια και το είδος των παράκτιων φυσικών πόρων, τα πορίσματα από την εκτίμηση των μετεωρολογικών στοιχείων της περιοχής, η μορφολογία του πυθμένα, ο τομέας ανάπτυξης κυματισμού σε σχέση με το μέτωπο της ακτής, η ύπαρξη τεχνικών έργων στην περιοχή, που νομίμως υφίστανται, οι τυχόν εγκεκριμένες χωροταξικές κατευθύνσεις και χρήσεις γης που επηρεάζουν την παράκτια ζώνη, η ύπαρξη δημοσίων κτημάτων κάθε κατηγορίας που βρίσκονται σε άμεση γειτνίαση με την παράκτια ζώνη, τυχόν υφιστάμενο κτηματολόγιο και η ύπαρξη ευπαθών οικοσυστημάτων και προστατευόμενων περιοχών.

Νομίζω ότι μπορώ να σας πω περισσότερα. Αν θέλετε, μπορείτε να δευτερολογήσετε και να συμπληρώσω τα υπόλοιπα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσίκη, έχετε τον λόγο για να δευτερολογήσετε, αν θέλετε.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρία Υπουργέ, συγχωρείστε με, αλλά δεν κατάλαβα, τελικά, εάν όλα αυτά που μας είπατε, τα οποία είναι γνωστά και προκύπτουν από τις διατάξεις του νόμου τις οποίες επικαλεστήκατε, δηλώνουν την απόφασή σας να μην κάνετε δεκτό το αίτημα, όπως διατυπώνεται στην ερώτησή μου, προβάλλοντας αυτά ως επιχειρήματα ότι πρέπει οι διατάξεις του νόμου, για τις οποίες εγώ ζητώ τροποποίηση, να παραμείνουν ως έχουν. Δεν έχω καταλάβει αν αυτό εννοείτε.

Εάν όμως αυτό εννοείτε, θέλω να σας πω ότι ο ενδιαφερόμενος, σε κάθε περίπτωση που είναι και ενιστάμενος, προκειμένου να διορθώσει ενδεχόμενα σφάλματα της απόφασης της μίας και μοναδικής επιτροπής, δεν θα έχει την ευκαιρία να αναφερθεί, να προσφύγει σε επιτροπή δευτέρου βαθμού, για να έχει επίσης την ευκαιρία να στοιχειοθετήσει και να αποδείξει το δίκαιό του, στη βάση όχι μόνο νέων στοιχείων που πρέπει να προσκομίσει, όπως λέει ο νόμος, αλλά στη βάση ενδεχομένως και αποδείξεων που να αποδεικνύουν την εσφαλμένη απόφαση της μίας και μοναδικής επιτροπής.

Ως εκ τούτου, εγώ θα ήθελα να γνωρίζω εάν και εφόσον προτίθεστε να δημιουργήσετε μια δεύτερη εξεταστική επιτροπή, δίδοντας το δικαίωμα της επανεξέτασης μέσα από αυτή τη δευτεροβάθμια επιτροπή, και στον ενιστάμενο την ευκαιρία να αποδείξει σε άλλα πρόσωπα, που θα στελεχώνουν τη δευτεροβάθμια επιτροπή, το δίκαιό του.

Σε ό,τι αφορά αυτό που αρχικά είπατε, ότι δύναται ο Υπουργός να συστήσει επιτροπή, δεν υπόκειται αυτό σε υποχρεωτική διάταξη του νόμου, αλλά στην κρίση του Υπουργού, ο οποίος αξιολογεί τα στοιχεία και στελεχώνει μια δεύτερη επιτροπή κατά περίπτωση και κατά την κρίση του.

Ως εκ τούτου, εμείς θα θέλαμε να τονίσουμε ότι εκείνο που ζητάμε είναι η τροποποίηση του άρθρου 5 και ιδιαίτερα της παραγράφου 9 του νόμου για τον οποίο συζητάμε –εν προκειμένω τον ν.2971/2001– προκειμένου να δημιουργηθεί δευτεροβάθμια επιτροπή, η οποία θα εξετάζει τα θέματα επανακαθορισμού αιγιαλού ή παλαιού αιγιαλού.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε τον λόγο και πάλι.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Με τον ν.4281/2014 άρθρο 11 παράγραφος 5 καταργήθηκε το άρθρο 5 του ν.2971/2001, εκτός της παραγράφου 4 και του τελευταίου εδαφίου της παραγράφου 9, τα οποία προστίθενται σαν παράγραφος 3 στο νέο άρθρο 7Α: «Σε περίπτωση εσφαλμένου καθορισμού της οριογραμμής αιγιαλού, παραλίας ή παλαιού αιγιαλού, καθώς και μεταβολή της ακτογραμμής λόγω νομίμων τεχνικών έργων ή φυσικών αιτίων, επιτρέπεται ο επανακαθορισμός από την επιτροπή, είτε αυτεπαγγέλτως είτε μετά από αίτηση κάθε ενδιαφερόμενου και προσκόμιση εκ μέρους του φακέλου με πλήρη στοιχεία που να αποδεικνύουν το σφάλμα του πρώτου καθορισμού στην αρμόδια κτηματική υπηρεσία, η οποία προωθεί τον ολοκληρωμένο φάκελο στην αρμόδια επιτροπή».

Ως εκ τούτου, η κρίση της επιτροπής στηρίζεται κυρίως σε νέα στοιχεία που δύναται να ληφθούν υπ’ όψιν ακόμη και αυτεπαγγέλτως και δεν περιορίζεται στην απόφασή της από τη διατυπωθείσα αρχική κρίση της.

Εν τούτοις, προς το σκοπό της μέγιστης δυνατής προστασίας των πολιτών, σε συνάρτηση με το δημόσιο συμφέρον, το αίτημά σας θα τεθεί ενώπιον της αρμόδιας επιτροπής που πρόκειται να συγκροτηθεί, με σκοπό την επανεξέταση του νομοθετικού πλαισίου που αφορά τα θέματα αιγιαλού και παραλίας και υπάρχει πρόθεση να προχωρήσει στη σύσταση της δεύτερης επιτροπής.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριοι συνάδελφοι, σας έχουν διανεμηθεί τα Πρακτικά της Δευτέρας 28 Νοεμβρίου 2016, της Τρίτης 29 Νοεμβρίου 2016 και της Τετάρτης 30 Νοεμβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς τα Πρακτικά της Δευτέρας 28 Νοεμβρίου 2016, της Τρίτης 29 Νοεμβρίου 2016 και της Τετάρτης 30 Νοεμβρίου 2016 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 10.52΄ λύεται η συνεδρίαση για τη Δευτέρα 30 Ιανουαρίου 2017 και ώρα 17.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**